钦定古今图书集成/理学汇编/学行典/第177卷 > 孝经 > 《孝治章》
## 钦定古今图书集成/理学汇编/学行典/第177卷 > 孝经 > 《孝治章》

子曰：“昔者明王之以孝治天下也，不敢遗小国之臣，
而况于公侯伯子男乎？故得万国之懽心，以事其先
王。”

〈注〉小国之臣，至卑者耳，王尚接之以礼，况于五等诸侯，是广敬也。“万国”，举其多也。言行孝道以理天下，皆得懽心，则各以其职来助祭也。

“治国者不敢侮于鳏寡，而况于士民乎？”故得百姓之
懽心以事其先君。

〈疏〉《正义》曰：此说诸侯之孝治也。

“治家者不敢失于臣妾，而况于妻子乎？”故“得人之懽
心以事其亲。”

〈疏〉《正义》曰：此说卿大夫之孝治也。

夫然，故生则亲安之，祭则鬼享之，是以天下和平，灾
害不生，祸乱不作，故明王之以孝治天下也如此。《诗》
云：“有觉德行，四国顺之。”

〈疏〉正义曰：此总结天子、诸侯、卿大夫之孝治也。